Hègk ane grens mót zwiender oet Duutsjlandj taengehaje - Wikinuujs
Hègk ane grens mót zwiender oet Duutsjlandj taengehaje
MOFERT - 28 november 2018 - Me geit 'n aaneingeslaote wildjraster aanlègke van Vinlo toet in Vloearep (Vlórp) veuren trèk van wilj zwiender vanoet Duutsjlandj in te pirke. Mitten aanlag wuuertj goonsdig inne middig aangevange. De zwiender veroearzake namelik väöl euverlas, wie óngelökke mit autowages en sjaaj aan gewesje. Boetedet vergruuete zie 't risico op verkespes.
Euver 'n lingdje van tieëntaal aan kilomaeters steit al e wildjraster oet 2006, meh det haet me noeatj gans sloetendj gemaak. Hiedoor fónksjeneerdje 't ouch noeatj richtig. Noe me 't litste stök toemaak en verbaeterdj wuuertj de grens euver det ganse stök toegemaak veur euverstaekendj wildj.
Vanoet Duutsjlandj besteit 'ne groeate netuurliken trèk van zwiender die in 't Brachterwaad zitte. Dao zitte de zwiender in hoger-gelaenge grunj en trèkke zie vanoet dao nao de leger en nater streken in Limbörg. Wersjienlik gaon ze neet óm 't raster haerloupe, went in 't naorde kómme ze terech in 't stejjelik gebied van Vinlo, dewiel ze ane zuudkantj gei laefgebied mieë höbbe. Det begrens zich namelik toete Mienwaeg en 't Brachterwaad.
Kilometerslang hekwerk tegen wilde zwijnen uit Duitsland. Thomas Kusters - 1Limburg, 28 november 2018
Aafkómstig van "https://li.wikinews.org/w/index.php?title=Hègk_ane_grens_mót_zwiender_oet_Duutsjlandj_taengehaje&oldid=11304"
Dees pagina is 't lèts verangerd op 26 jan 2019, óm 11:07.